जि बोसोर सिगांनो थुफ्राया गाव गोसोथोनाय सिख्लानो ‘मिसकल’ हरबाय थानायाव हिन्जाव नखरा बिनि हेंथायै गामियाव मेल लेंदोंमोन। बेनि लाजिआवनो बियो जि थाखोसिम फरायनाय समावनो लेखा-फरा ज्राब गारनानै गुवाहाटीयाव खारखुमा बोदोंमोन। सासे द्राइभार लोगोनि माहाजोननियाव बियो गारि हुगारग्रा, न’-बां, बारिबागान नायग्रा, हाथाइ-बाजार इखान-सिखान हाबा मावग्रा जानानै थाफैदोंमोन। बेखौनो थुफ्रानि लोगोया थुफ्रा गोसोथोनाय सिख्लानि नखराव बारायगा बारायगा ‘प्राइभेट कम्पानि’आव ‘सुपारभाइजर’नि खामानि मावो होननानै फोलाहैदोंमोन। बेवहायनो सा-साज्रां गोसोनि सिख्ला लम्बारिया थुफ्राखौ नङाब्लाबो बिनि ‘सुपारभाइजर’नि (?) साख्रिखौसो गोसोथोनानै सानसे समाव थुफ्रानियाव खारस’न हैदोंमोन। दायो सानैबो गावजों गाव मोजाङै सिनाय लायबाय…सोर मा बायदि आखलनि! स्न-फावदारजों दाफब जानाय लम्बारिनि महर आरो खुगानि गुरै-गेस्रेम रावनि सिङाव माखासे आखल थाखुमानानै दंमोन। बे जादों…. लम्बारिनि सा-साज्रां गोसो, थोखो-मोखो देलाइ मालाइ दिन्थिनायावल’ गोरों, मावनाय-दांनायावबा आखुजि, खुगायाव मुलुगखौनो जै खालामनो हानाय राव। बेफोर आखुफोरा दासो थुफ्रानि सिगाङाव रोखायै बेरखांथिबाय। लम्बारिआबो थुफ्रानि ‘सुपारभाइजर’ साख्रिनि सोमोन्दै दासो मिथिबाय। हाबा जाखांनानै गुवाहाटीयाव फैजेनखालिनो ‘सुपारभाइजर’ फिसाइ थुफ्रानि भारा न’खौ नुनानै लम्बारिआ मिथिखादोंमोन । तर्जा बेरानि गंसे फिसा न’आवसो थायोमोन थुफ्राया, हाजो सेराव। न’ माने फिसा फिसा खथा मोननै, थिं गुरनैसोजों लुनाय गंसे मोसा गालगाब । खथासेया उन्दुग्रा गुबुन खथाया संग्रा-खावग्रा। बेवहायनो थुफ्राया खुसि। नाथाय खुसि नङा लम्बारिआ । बियो सानदोंमोन गुवाहाटी सोहोराव ‘सुपारभाइजर’नि साख्रि मावलायनाय जेला सोहोर गेजेरावनो थालोसे थालोनैनि गोजौ बिल्डिं न’आवसो थायो। उनावसो सानैबो सानैखौ मोजाङै मिथिलायबाय।  थुफ्राया सुपारभाइजरनि जेबो साख्रि मावा….सासे दिनहाजिरा मावग्रा खामलासो। लम्बारिनि आखल-आखुआबो महरजों जेबो गोरोबा….सासे अलसिया आरो आखुजि हिन्जावसो। बिनि खुगानि राव आरो देलाइ-मालाय आखलखौ नुब्ला रावबो बिखौ खामला मावग्रा थुफ्रानि हिन्जाव होनना साना, सोरबा साख्रिआवला अफिसारनि हिन्जाव होननानैसो सानो…, बेनो बिनि गहेना! नाथाय राहा गैया, गावजों गावनि आखल-आखु, साननाय-हनायफोरा गोरोब लायाब्लाबो बिसोरनि संसार जानाया बा बोसोर बारलांबाय। दा बिसोर गथ’ सानैनि बिमाबिफा जाबाय।